**Ilmoitus 3/2016 kirkolliskokoukselle**

**Kirkkoneuvos Kääriäinen**

Asianumero DKIR/828/09.01.00/2016

2014-00441

**KIRKKOJEN MAAILMANNEUVOSTON ASIAKIRJA Kirkko: yhteistä näkyä kohti**

Kirkolliskokous antoi 4.11.2015 lausunnon Kirkkojen maailmanneuvoston Faith and Order -komission ekumeenisesta lähentymisasiakirjasta *The Church: Towards a Common Vision*. Lausunnon hyväksymisen yhteydessä kirkolliskokous päätti: ”2. pyytää kirkkohallituksen ulkoasiain osastoa ja piispainkokousta sekä hiippakuntia ryhtymään toimenpiteisiin, joilla edistetään asiakirjan ja siihen annetun vastauksen käsittelyä sekä kokonaiskirkon tasolla että seurakunnissa.”

Kirkolliskokouksen esittämää pyyntöä käsiteltiin piispainkokouksessa 5.4.2016. Piispainkokoukselle esiteltiin ne toimenpiteet, joita asiakirjan reseption edistämiseksi oli tehty ja mitä oli suunnitteilla sekä koottiin yhteen hiippakunnissa toteutettuja ja suunnitteilla olevia toimenpiteitä.

Tuon seuraavassa esiin keskeisiä toimenpiteitä. Yksityiskohtaisempi selvitys toimenpiteistä on piispainkokouksen pöytäkirjan (2/2016) liitteenä.

Ensimmäinen asia on asiakirjan saatavuus, johon liittyy sen kääntäminen suomeksi ja ruotsiksi. Koska kyseessä on laajapohjaisen ekumeenisen valmistelun perusteella valmistunut asiakirja, jonka on määrä olla järjestyksessään toinen niin kutsuttu konvergenssi- eli lähentymisasiakirja, se käännettiin ja julkaistiin suomeksi ekumeenisesti yhteistyössä Suomen Ekumeenisen Neuvoston kanssa. Kirja julkaistiin alkuvuodesta 2014 nimellä *Kirkko: yhteistä näkyä kohti.* Vakiintuneen tavan mukaisesti paperiversion painos oli kohtuulisen pieni, mutta se kaikkien ulottuvilla ja luettavissa ja ladattavissa Sakastissa. Asiakirja on saatavilla myös ruotsiksi. Käännöstä ruotsiksi ei ollut tarpeen tehdä meillä, sillä Ruotsin kirkkojen neuvosto käänsi asiakirjan ruotsiksi ja se on saatavilla Ruotsin kirkkojen neuvoston sivustolla.

Asiakirjaan liittyen on järjestetty seminaareja. Kun asiakirja oli käännetty suomeksi, sitä käsiteltiin ulkoasiain osaston järjestämässä seminaarissa keväällä 2013. Seminaarissa pidetyt esitelmät julkaistiin ulkoasiain osaston teologisten asiain tiedotuslehdessä Reseptiossa (2/2013). Asiakirja nostaa yhtenä ekumeenista jatkokeskustelua edellyttävänä teemana esiin kysymyksen auktoriteetista kirkossa. Tähän teemaan ja samalla asiakirjaan syvennyttiin kevään 2015 seminaarisarjassa luterilaisesta, katolisesta ja ortodoksisesta näkökulmasta. Ulkoasiain osasto järjesti seminaarisarjan yhteistyössä Studium Catholicumin ja Suomen Ekumeenisen Neuvoston kanssa. Marraskuun puolivälissä 2016 asiakirjaa tullaan käsittelemään Porvoon julistuksen 20-vuotisjuhlaseminaarin yhteydessä.

Hiippakunnallisella tasolla asiakirjaa on käsitelty pappeinkokouksissa. Piispan johdolla pidettävät pappeinkokoukset, joissa asiakirjaa ja kirkon siitä antamaa lausuntoa pidetään esillä, tuovat asiakirjan merkityksen erityisellä tavalla esille. Kirkon ulkoasiain osasto on järjestänyt hiippakunnallisia Ikkuna ekumeniaan -koulutuspäiviä ja Kirkko-dokumentti on ollut näissä keskeisenä teemana. Tämä työ jatkuu. Asiakirjaa ja kirkkomme siitä antamaa lausuntoa käsitellään myös Kansainvälisen työn koulutuksessa kotimaan henkilöstölle. Osassa hippakunnista dokumentti on ollut yhtenä teemana pastoraalikoulutuksissa. Kansainvälisen työn hiippakuntasihteerien työssä dokumentti ja kirkkomme siitä antama lausunto ovat tukena kirkko-opillisessa työskentelyssä.

Tällaisesta teologisesta dokumentista on vaikea saada räväköitä otsikoita – se ei ole lööppiainesta. Asiakirjasta on kuitenkin viestitty aktiivisesti. Siitä viestittiin suomennoksen julkaisemisen yhteydessä, Kirkkojen Maailmanneuvoston yleiskokouksen yhteydessä ja asiakirjaan liittyvien seminaarien ja koulutustapahtumien yhteydessä. Sitä on käsitelty myös useissa blogeissa. Paikallisseurakuntiin on tarjottu Sakastissa dokumentin pohjalta keskusteluvirikkeitä kirkkona ja seurakunta elämisestä paikallistasolla.

Kokonaiskirkon tasolla Kirkko-dokumenttia on hyödynnetty useissa ekumeenisissa keskusteluissa. Se oli käsittelyssä neuvottelukunnissa Vapaakirkon ja helluntaiherätyksen kanssa. Sen seurauksena sitä on käytetty esimerkiksi Vapaakirkon pappien jatkokoulutuksessa. Asiakirja palveli osaltaan teologista dialogia Suomen ortodoksisen kirkon kanssa vuonna 2014 teemasta *Kansankirkko käytännöllisenä ja teologisena kysymyksenä.* Se oli aineistona myös oppikeskusteluissa Katolinen kirkko Suomessa kanssa teemasta *Kirkko, eukaristia ja virka.* Porvoon kirkkoyhteisön yhteydenpitoryhmä on käsitellyt Kirkko-asiakirjaa ja se ollut käsittelyssä myös yhteisön priimasten, eli johtavien piispojen kokouksessa.

Kirkko-asiakirja on myös monen tutkijan tutkimuskohteena eri näkökulmista. Asiakirjaa koskeva tutkimus voi kantaa hedelmää pidemmällä aikavälillä kun kirkossamme on teologeja ja pappeja, jotka ovat erityisellä tavalla paneutuneet Kirkko-asiakirjan sisältöön.

Paljon on siis jo tehty ja monenlaista työtä on käynnissä Kirkko-asiakirjan ja siitä annetun vastauksen käsittelyn edistämiseksi kirkossamme. Kokonaiskirkon tasolla asiakirja ja siitä annettu vastaus on jatkossakin yhtenä kivijalkana monissa ekumeenisissa keskusteluissa. Piispoilla ja hiippakunnilla on keskeinen asema siinä, että asiakirja tulee entistä paremmin tunnetuksi myös seurakunnissa. Työtä voi tehdä rauhassa ja huolella, sillä asiakirjan elinkaari tulee olemaan pitkä. Edellinen Kirkkojen maailmanneuvoston vastaava dokumentti *Kaste, ehtoollinen ja virka* on vuodelta 1982.

Oli välttämätöntä, että nimenomaan kirkolliskokous kirkon ylimpänä päättävänä elimenä käsitteli asiakirjaa ja antoi siitä kirkkomme vastauksen Kirkkojen maailmanneuvostolle. Nyt meillä on itse kunkin työuran loppuun asti ulottuva kirkolliskokouksen pyyntö edistää asiakirjan tunnetuksi tekemistä kirkossamme. Ja kyse ei ole vain asiakirjasta – kirkko-opillinen työskentely liittyy kaikkeen, mitä kirkko on ja mitä kirkon saama tehtävä merkitsee maailmassa ja maailmalle.